**En reell rett til full deltagelse i fritidsaktiviteter**

Mennesker med utviklingshemming har rett til å være en likeverdig del av kultur-, livssyn-, fornøyelses- og idrettsaktiviteter jamfør CRPD artikkel 30. Alle mennesker med utviklingshemming skal kunne delta på lik linje med alle andre på fritidsaktiviteter.

Det å få ta del i det ordinære fritidstilbudet medfører bare fordeler. Å få delta på samme grunnlag, og spille med samme drakt, synge i samme kor og stå på samme scene som alle andre skal ikke bare vær en drøm, men noe som etterfølges i praksis. CRPDs artikkel 30 presiserer dette klart og tydelig når det slås fast at mennesker med utviklingshemming har rett til å delta på lik linje med andre i kultur-, livssyn-, fornøyelses- og idrettsaktiviteter.

Landsmøte i Norsk Forbund for utviklingshemmede (NFU) mener at dette må gjøres for å sikre full deltakelse i fritidsaktiviteter:

* Frivillige organisasjoner må få tilstrekkelige midler for å kunne gi et godt tilbud av fritidsaktiviteter til personer med utviklingshemming.
* NFU skal jobbe sammen med alle partier som forsvarer enerettsmodellen (det er en håndfull lovlige aktører, med Norsk Tipping som den største, som bidrar til inntekter til frivillig sektor).
* NFU skal jobbe sammen med alle nasjonale, regionale og lokale organisasjoner som ønsker å gi mennesker med utviklingshemning et likestilt tilbud.
* Rettighetsfeste at personer med utviklingshemming som trenger det får ledsagning til aktiviteter.